b'\n_START_ARTICLE_\nSimon Fraser, 15. Lord Lovat\n_START_SECTION_\nTidlige \xc3\xa5r\n_START_PARAGRAPH_\nSimon Fraser blev f\xc3\xb8dt p\xc3\xa5 Beaufort Castle, Inverness, s\xc3\xb8n af Simon Fraser, 14. Lord Lovat og Laura, datter af Thomas Lister, den 4. Baron Ribblesdale. Efter at v\xc3\xa6re blevet uddannet p\xc3\xa5 Ampleforth College (hvor han var medlem af officers tr\xc3\xa6ningskorpset og Oxford University, hvor han gik ind i universitetets kavalerieskadron, blev Fraser udn\xc3\xa6vnt til sekondl\xc3\xb8jtnant i Lovat Scouts (en reserveenhed) i 1930. Han overgik til den st\xc3\xa5ende h\xc3\xa6r (stadig som sekondl\xc3\xb8jtnant) i Scots Guards i 1931. Det f\xc3\xb8lgende \xc3\xa5r efterfulgte Fraser sin far, og blev den 15. lord Lovat (omtalt som den 17. Lord Lovat), og 25. leder af klan Fraser. Han blev forfremmet til l\xc3\xb8jtnant i august 1934. Lovat tog sin afsked fra den st\xc3\xa5ende h\xc3\xa6r som l\xc3\xb8jtnant i 1937, og blev overf\xc3\xb8rt til den supplerende reserve af officerer. Han giftede sig med Rosamond Broughton i 1938, og de fik seks b\xc3\xb8rn sammen.\n_START_SECTION_\n2. Verdenskrig\n_START_PARAGRAPH_\nInden 2. Verdenskrigs udbrud, i juni 1939, tog Lord Lovat ogs\xc3\xa5 sin afsked fra reserven. I august, da krigen n\xc3\xa6rmede sig, blev Lord Lovat mobiliseret, og blev kaptajn i Lovat Scouts. Det f\xc3\xb8lgede \xc3\xa5r meldte han sig frivilligt til en af de nye commando enheder, som blev dannet af den britiske h\xc3\xa6r, og blev til sidst knyttet til 4. Commando. Den 3. marts 1941, gennemf\xc3\xb8rte 3. og 4. Commando et angreb p\xc3\xa5 det tyskbesatte Lofoten. Under dette vellykkede angreb \xc3\xb8delagde commandostyrken et betydeligt antal fiske-olie fabrikker, olielagre og 11 skibe. De fik ogs\xc3\xa5 fat i krypteringsudstyr og kodeb\xc3\xb8ger. Udover \xc3\xb8del\xc3\xa6ggelsen af materiel tog commandostyrken 216 tyske tropper til fange, og 315 nordm\xc3\xa6nd valgte at f\xc3\xb8lge med commandostyrken tilbage til Storbritannien._NEWLINE_Som midlertidig major havde Lord Lovat kommandoen over 100 mand i 4. Commando og en styrke p\xc3\xa5 50 mand fra det canadiske Carleton and York Regiment ved et angreb p\xc3\xa5 den franske kystby Hardelot i april. For dette angreb blev han tildelt Military Cross den 7. juli 1942. Lord Lovat blev fungerende oberst-l\xc3\xb8jtnant i 1942, og blev udn\xc3\xa6vnt til chef for 4. Commando. Han anf\xc3\xb8rte dem i det mislykkede angreb p\xc3\xa5 Dieppe (Operation Jubilee) den 19. august. Hans commandostyrke angreb og \xc3\xb8delagde et batteri med seks 150 mm kanoner. Lovat blev tildelt Distinguished Service Order (DSO). Angrebet som helhed var en katastrofal fiasko. Tabene var p\xc3\xa5 over 4.000, fortrinsvis canadiere._NEWLINE_Lord Lovat blev til sidst brigadegeneral, og blev leder af den nyformerede 1. Special Service Brigade i 1944. Lord Lovats brigade blev landsat p\xc3\xa5 Sword Beach under invasionen i Normandiet p\xc3\xa5 D-dag den 6. juni 1944. Lord Lovat vadede efter sigende i land med en hvid tr\xc3\xb8je under sin kampuniform med "Lovat" skrevet p\xc3\xa5 kraven og bev\xc3\xa6bnet med en gammel Winchester riffel. Lord Lovat gav sin personlige s\xc3\xa6kkepibespiller Bill Millin ordre til at spille commandostyrken i land, i modstrid med klare ordrer om ikke at tillade en s\xc3\xa5dan handling i kamp._NEWLINE_Lovats styrke rykkede hurtigt fremad, Lovat selv rykkede med dele af sin brigade frem fra Sword Beach til Pegasusbroen, som blev forsvaret af tropper fra den 6. britiske luftb\xc3\xa5rne division, som var landet kort efter midnat. Lord Lovats commandostyrke ankom kort efter kl. 13 til Pegasusbroen, selv om det planlagte m\xc3\xb8detidspunkt var middag. Det er en almindelig misforst\xc3\xa5else, at de n\xc3\xa5ede frem omtrent til tiden, blot 2\xc2\xbd minut forsinket. Efter at v\xc3\xa6re n\xc3\xa5et frem undskyldte Lord Lovat til oberstl\xc3\xb8jtnant Geoffrey Pine-Coffin (Yorkshire Light Infantry) fra 7. faldsk\xc3\xa6rmsbataljon. Commandosoldaterne krydsede derefter Pegasusbroen til lyden af Bill Millins s\xc3\xa6kkepibe, hvorunder 12 m\xc3\xa6nd d\xc3\xb8de, skudt gennem deres baretter. Senere grupper af commandosoldater l\xc3\xb8b over i sm\xc3\xa5 grupper med hjelme p\xc3\xa5. Han fortsatte med at etablere forsvarsstillinger omkring Ranville, \xc3\xb8st for Orne-floden. Broerne blev undsat senere p\xc3\xa5 dagen af elementer fra den 3. britiske infanteridivision._NEWLINE_Under et angreb p\xc3\xa5 landsbyen Br\xc3\xa9ville den 12. juni blev Lord Lovat alvorligt s\xc3\xa5ret, mens han observerede et artilleribombardement fra den 51. infanteridivisoin. En vildfaren granat ramte for kort, og slog ned mellem officerne og dr\xc3\xa6bte oberstl\xc3\xb8jtnant A. P. Johnston, lederen af 12. faldsk\xc3\xa6rmsbataljon og s\xc3\xa5rede brigadegeneral Hugh Kindersley fra den 6. luftlandebrigade alvorligt.\n_START_SECTION_\nSenere liv\n_START_PARAGRAPH_\nLord Lovat blev helt rask oven p\xc3\xa5 de alvorlige s\xc3\xa5r, han havde f\xc3\xa5et i Frankrig, men kunne ikke vende tilbage til h\xc3\xa6ren (han overgik til reserven i 1949). Winston Churchill anmodede om, at han blev kaptajn for Honourable Corps of Gentlemen-at-Arms i House of Lords. Lord Lovat afslog imidlertid tilbuddet, og i 1945 sluttede han sig til regeringen som parlamentarisk viceudenrigsminister. Han blev senere minister for \xc3\xb8konomisk krigsf\xc3\xb8relse, men tog sin afsked efter Winston Churchills valgnederlag efter krigen. I 1946 blev han udn\xc3\xa6vnt til kommand\xc3\xb8r i Venerable Order of Saint John. Hans formelle pensionering fra h\xc3\xa6ren skete den 16. juni 1962, han beholdt den honor\xc3\xa6re rang af brigadegeneral._NEWLINE_Lord Lovats involvering i politik fortsatte livet igennem i Det britiske overhus og amtsr\xc3\xa5det i Inverness. Han brugte en stor del af sin tid p\xc3\xa5 familiens besiddelser. Han var h\xc3\xb8vding for "Lovat Shinty Club", det lokale shinty hold, som b\xc3\xa6rer hans families navn. Lord Lovat kom ud for betydelige omv\xc3\xa6ltninger i sine sidste \xc3\xa5r. Han gik fallit, og to af hans s\xc3\xb8nner d\xc3\xb8de f\xc3\xb8r ham i l\xc3\xb8bet af f\xc3\xa5 m\xc3\xa5neder. Et \xc3\xa5r inden hans d\xc3\xb8d i 1993 blev familiens traditionelle residens, Beaufort Castle solgt._NEWLINE_S\xc3\xa6kkepibespilleren Bill Millin, Lord Lovats personlige s\xc3\xa6kkepibespiller, som havde spillet commandoerne i land p\xc3\xa5 D-dag, spillede ved Lord Lovats begravelse.'